DA Den Europæiske Unions Tidende CE 84/447

(2004/C 84 E/0522)

SKRIFTLIG FORESPØRGSEL P-0769/04

af Giovanni Pittella (PSE) til Kommissionen

(5. marts 2004)

Om: Øget sikkerhed i offentlige bygninger i områder med høj jordskælvsrisiko

I Kommissionens henstilling af 11. december 2003 om gennemførelse og anvendelse af eurokodekser for bygværker og byggevarer til bærende dele (2003/887/EF) (1) opfordrer Kommissionen medlems- staterne til at anvende fælles kodekser til bygning og planlægning af bygværker baseret på beregning af materialernes styrke, som gør det muligt at sikre stabilitet i tilfælde af jordskælv og brand.

— Den 31. oktober 2002 medførte et middelsvært jordskælv i kommunen San Giuliano di Puglia (Molise, Italien), at en grundskole styrtede sammen og 27 børn omkom.

— På samme forkastning som San Giuliano (Matese) befinder sig Bojano kommune (område med højeste jordskælvsrisiko 1 S = 12), som allerede i 1805 led skader og tab på grund af et jordskælv, hvor 7 000 mennesker omkom (de offentlige bygninger i Bojano, blandt andet skolerne, var blevet opført uden at følge eventuelle byggeregler for jordskælvssikker byggeteknik.

For at undgå at katastrofer som den i San Giuliano gentager sig og i betragtning af jordskælvsrisikoen for området (i det foreliggende tilfælde Bojano kommune) anser Kommissionen det ikke for hensigtsmæssigt at fremsætte et lovforslag om øget sikkerhed i offentlige bygninger, hvori den blandt andet på grundlag af henstillingen om anvendelse af eurokodekser opfordrer medlemsstaterne til at udarbejde programmer til evaluering af offentlige bygningers strukturelle styrke, især for så vidt angår skoler, og gør det obligatorisk at foretage tilpasninger med henblik på jordskælvsbeskyttelse i samtlige områder med høj jordskælvsrisiko?

Svar afgivet på Kommissionens vegne af Erkki Liikanen

(24. marts 2004)

Eurokodekserne er europæiske standarder, der sikrer et højt sikkerhedsniveau i de bygværker, hvor de finder anvendelse, og man kan derfor formode, at de er i overensstemmelse med det væsentlige krav nr. 1 »mekanisk modstandsdygtighed og stabilitet« i direktivet om bygværker og byggevarer, herunder også i tilfælde af jordskælv.

Men som standarder er brugen af disse frivillige, og alternative metoder kan også garantere sikkerhed. Endvidere skal der henvises til, at i forbindelse med direktivet om bygværker er det medlemsstaterne, som er ansvarlige for bygværkers sikkerhed.

Målet med henstillingen er ikke kun at anmode medlemsstaterne om at give eurokodekserne en formodning om overensstemmelse med medlemsstaternes egne sikkerhedskrav, men også at fremme anvendelsen af disse standarder. Dette muliggør opnåelsen af det første mål, som er at sikre fri bevægelighed for byggetekniske ydelser og produkter i EU. Endvidere burde vedtagelsen af eurokodekser i alle medlemsstaterne i Kommissionens øjne fremme en udvikling i retning af en fælles forskningsindsats, og dette burde kunne øge den generelle sikkerhed i bygværker, bl.a. i forbindelse med risikoen for jordskælv.

Kommissionen agter ikke i øjeblikket at indlede en lovgivningsproces, der binder medlemsstaterne til at gennemføre eurokodekserne. Men Kommissionen overvåger indgående gennemførelsen heraf og forbeholder sig eventuelt muligheden for at overveje andre initiativer, hvis de ønskede resultater ikke nås.

(1) EUT L 332 af 19.12.2003, s. 62.